钦定古今图书集成/明伦汇编/人事典/第074卷 > 《古兴》沈徽
## 钦定古今图书集成/明伦汇编/人事典/第074卷 > 《古兴》沈徽

蔓草自细微，女萝始夭夭。夤缘至百尺，荣耀非一朝。
蕙色高碧岭，流芳薄丹霄。如何摧秀木，正为馀波漂。
茎叶落岩迹，英蕤从风飚。洪柯不足恃，况乃托陵苕。
长安富豪右，信是天下枢。戚里笙歌发，禁门冠盖趋。
攀云无丑士，唾地尽成珠。日晏下双阙，烟花乱九衢。
恩荣在片言，零落亦须臾。何意还自及，曲池今已芜。